Obubaka obw’okukungubaga bukyagenda mu maaso n’okuyiika oluvannyuma lwa Nnaabagereka wa Bungereza Elizabeth owookubiri okufa. Ssaabawandiisi w’ekibiina ky’amawanga amagatte, Antonio Guterres, alaze ennaku olw’okufa kwa Kkwini Elizabeth Owookubiri. Mu kiwandiiko ky’afulumizza, agamba nti Kkwini Elizabeth ye mukulembeze wa Bungereza akyasinze okuwangaalira ku Nnamulondo. Nnaabagereka asiimibwa nnyo olw’ekisa kye, ekitiibwa kye n’okwewaayo kw’abadde alina ku lw’ensi yonna. Guterres ayongerako nti Kkwini abadde mpagi ya maanyi nnyo mu myaka gyonna egy’enkyukakyuka ez’amaanyi omuli Bungereza we yafunira amatwale okuli Afirika ne Asiya n’enkulaakulana y’omukago ogwa Common Wealth. Olubiri lwa Buckingham lwakakasizza nti Kkwini Elizabeth abadde atemera mu gy’obukulu kyenda mu mukaaga, yafudde akawungeezi akaayise oluvannyuma lw’okunafuwa kw’omubiri olw’emyaka.